RÅDETS FORORDNING (EF) Nr. 214/2000

af 24. januar 2000

om finansielle bidrag fra Fællesskabet til Den Internationale Fond for Irland

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen,

under henvisning til udtalelse fra Europa-Parlamentet(1), og

ud fra følgende betragtninger:

(1) Programmerne under Den Internationale Fond for Irland (herefter benævnt "fonden") fremmer samarbejdet på tværs af grænserne og befolkningsgrupperne og medvirker dermed til at fremme dialogen og forsoningen mellem nationalister og unionister;

(2) fonden er et eksempel på et vellykket engelsk-irsk samarbejde med henblik på at fremme forsoningen mellem de to befolkningsgrupper og øge den økonomiske og sociale udvikling;

(3) fra 1989 til 1995 er der hvert år over De Europæiske Fællesskabers almindelige budget blevet udbetalt et bidrag på 15 mio. ECU til at støtte de projekter under fonden, der har en reel supplerende virkning på de berørte områder;

(4) den 31. oktober 1994 vedtog Rådet forordning (EF) nr. 2687/94 om finansielle bidrag fra Fællesskabet til Den Internationale Fond for Irland(2) i regnskabsårene 1995, 1996 og 1997;

(5) i overensstemmelse med forordning (EF) nr. 2687/94 blev der for hvert af regnskabsårene 1995, 1996 og 1997 i forbindelse med budgetproceduren afsat 20 mio. ECU;

(6) i overensstemmelse med Rådets forordning (EF) nr. 2614/97 af 15. december 1997 om finansielle bidrag fra Fællesskabet til Den Internationale Fond for Irland(3) blev der for hvert af regnskabsårene 1998 og 1999 i forbindelse med budgetproceduren afsat 17 mio. ECU;

(7) de beretninger, der er udarbejdet i overensstemmelse med artikel 5 og 7 i forordning (EF) nr. 2614/97, har bekræftet, at Fællesskabets bidrag er blevet anvendt i overensstemmelse med fondens målsætninger og de kriterier, der er fastsat i nævnte forordnings artikel 2 og 3;

(8) forordning (EF) nr. 2614/97 anvendes indtil den 31. december 1999;

(9) fredsprocessen i Nordirland kræver, at fællesskabsstøtten fortsætter efter denne dato;

(10) Det Europæiske Råd besluttede på sit møde i Berlin den 24. og 25. marts 1999, at støtten til fonden bør opretholdes i yderligere tre år (2000-2002) med beløb på 15 mio. EUR for hvert af regnskabsårene 2000, 2001 og 2002 udtrykt i løbende priser;

(11) på ovennævnte møde besluttede Det Europæiske Råd, at Peace-programmet vedrørende Nordirland og de irske counties i grænseområdet bør opretholdes i yderligere fem år (2000-2004), hvorfor der afsættes et beløb på 500 mio. EUR;

(12) fonden skal i overensstemmelse med aftalen om dens oprettelse først og fremmest anvende fællesskabsbidraget til projekter, der er i overensstemmelse med de aktiviteter, der finansieres af Peace-programmet i perioden 2000-2004;

(13) denne støtte bør tage form af finansielle bidrag i yderligere tre år;

(14) det er nødvendigt at sikre en effektiv koordinering mellem fondens aktiviteter og de aktiviteter, som finansieres gennem Fællesskabets strukturpolitikker;

(15) støtten til fonden vil kun blive effektiv, hvis den supplerer og ikke træder i stedet for andre offentlige eller private midler;

(16) inden den 1. april 2001 skal der udarbejdes en beretning, der indeholder en undersøgelse af fondens resultater og en vurdering af, om der fortsat skal udbetales bidrag;

(17) støtten skal bidrage til at styrke solidariteten mellem medlemsstaterne og mellem deres borgere;

(18) traktaten indeholder ikke anden hjemmel for vedtagelsen af denne forordning end artikel 308 -

UDSTEDT FØLGENDE FORORDNING:

Artikel 1

Med forbehold for den årlige budgetprocedure og inden for rammerne af 45 mio. EUR i perioden 2000-2002 ydes der for hvert af regnskabsårene 2000, 2001 og 2002 et årligt bidrag til fonden på 15 mio. EUR i overensstemmelse med punkt 34, andet afsnit, i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(4).

Artikel 2

Fonden anvender først og fremmest bidragene til projekter, der gennemføres på tværs af grænsen og de to befolkningsgrupper, herunder især til projekter, der er i overensstemmelse med målsætningerne for Peace-programmet og andre programmer under strukturfondene.

Bidragene anvendes sådan, at der bliver tale om en reel supplerende virkning i de pågældende områder, og må altså ikke træde i stedet for andre offentlige eller private midler.

En repræsentant for Kommissionen deltager som observatør i fondsbestyrelsens møder.

Artikel 3

Kommissionens sikrer koordinering mellem fondens aktiviteter og de aktiviteter, der finansieres gennem Fællesskabets strukturpolitikker. Kommissionen underretter de relevante opfølgningsudvalg om fondens aktiviteter.

Artikel 4

Kommissionen udarbejder sammen med fondsbestyrelsen hensigtsmæssige foranstaltninger for offentliggørelse og information med henblik på at oplyse om Fællesskabets deltagelse i de projekter, som finansieres gennem fonden.

Artikel 5

Kommissionen forvalter bidragene.

Kommissionen forelægger senest den 1. april 2001 budgetmyndigheden en beretning der indeholder en vurdering af, om der bør ydes bidrag efter 2002. Beretningen omfatter bl.a.:

- en redegørelse for fondens aktiviteter

- en liste over de projekter, hvortil der er ydet støtte

- en evaluering af interventionernes art og virkning sammenholdt med bl.a. fondens målsætninger og de kriterier, der er fastsat i artikel 2, stk. 1 og 2, og i artikel 3

- et bilag, der indeholder resultaterne af de undersøgelser og den kontrol, som Kommissionens repræsentant eller dens bemyndigede har gennemført, særlig hvad angår den nærmere koordinering af fondens aktiviteter og de aktiviteter, der gennemføres inden for rammerne af Fællesskabets strukturpolitikker.

Artikel 6

Det årlige bidrag udbetales i to rater på følgende måde:

- der udbetales et forskud på 80 %, når formanden for fondens bestyrelse har underskrevet Kommissionens standardkontrakt i forbindelse med støtten og har forpligtet sig til at anvende bidragene i overensstemmelse med artikel 2, og når Kommissionen har modtaget og godkendt fondens årsberetning og reviderede regnskaber for det foregående regnskabsår

- de resterende 20 % udbetales, når Kommissionen har modtaget og godkendt fondens årsberetning og reviderede regnskaber for det regnskabsår, som Fællesskabets bidrag blev ydet for.

Artikel 7

Denne forordning træder i kraft den 1. januar 2000. Den anvendes indtil den 31. december 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. januar 2000.

På Rådets vegne

J. GAMA

Formand

(1) Europa-Parlamentets udtalelse afgivet den 17. december 1999 (endnu ikke offentliggjort i EFT).

(2) EFT L 286 af 5.11.1994, s. 5.

(3) EFT L 353 af 24.12.1997, s. 5.

(4) EFT C 172 af 18.6.1999, s. 1.